पाएं अपने शहर की ताज़ा ख़बरें और फ्री ई-पेपरडाउनलोड करें
संगम सिनेमा के पीछे प्राइवेट बसों के टिकट बुकिंग काउंटर लगाने को लेकर सोमवार दोपहर ट्रैवल एजेंटों के दो गुट आपस में भिड़ गए। एक गुट ने इस दौरान अंधाधुंध गोलियां चलाईं, जिससे पीड़ित पक्ष का ट्रैवल एजेंट कंवलजीत सिंह बाल-बाल बच गया। एक गोली करीब ही बने होटल मेन गेट में लगी, जिससे गेट का शीशा चकनाचूर हो गया। मौके पर पहुंची थाना रामबाग की पुलिस ने पीड़ित कंवलजीत सिंह की शिकायत पर चांद अरोड़ा, साेढी, बलराम और साैरभ के खिलाफ हत्या प्रयास, आर्म्स एक्ट के तहत मामला दर्ज कर लिया। इसके कुछ ही देर बाद पुलिस ने मुख्य आरोपी को गिरफ्तार कर लिया।
शरीफपुरा के रहने वाले ट्रैवल एजेंट कंवलजीत सिंह ने बताया कि वह कई बरस से संगम सिनेमा के बैकसाइड काउंटर लगाकर दिल्ली-जम्मू जाने वाली प्राइवेट बसों के टिकट बुकिंग का काम करता है। सोमवार को वह काउंटर पर बेटों सिमरन और हरगोबिंद के साथ मौजूद था। इसी बीच दूसरे पक्ष का ट्रैवल एजेंट चांद अरोड़ा उन्हें काउंटर हटाकर कहीं और लगाने के लिए कहने लगा। इसे लेकर आरोपी ने उनसे कुछ देर तक झगड़ा किया और फिर चला गया। मगर थोड़ी देर बाद चांद कुछ साथियों के साथ वहां आया और उनसे मारपीट शुरू कर दी। इसी दौरान चांद ने अपने पिस्तौल से फायरिंग शुरू कर दी। इस दौरान वह बाल-बाल बच गया। वहीं एक गोली पास ही बने होटल के दरवाजे पर जाकर लगी, जिससे शीशे का दरवाजा टूट कर बिखर गया। लोगों के शोर मचाने पर आरोपी फरार हो गए। घटना की सूचना मिलते ही रामबाग थाने की पुलिस और एडीसीपी-3 हरपाल सिंह रंधावा मौके पर पहुंचे। पुलिस ने मौके से गोलियों के खोल बरामद किए हैं। एडीसीपी हरपाल सिंह रंधावा ने बताया कि मामले की जांच की रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn